A 2006-os világbajnokságon minden angol mérkőzést végigjátszott, ennek ellenére nem szerzett gólt a tornán; 24-szer lőtt kapura. Anglia a két évvel korábbi Európa-bajnoksághoz hasonlóan a negyeddöntőben búcsúzott Portugália ellen, büntetőkkel. Az Észtország elleni 2008-as Európa-bajnoki selejtezőn 2007. október 13-án az angol szurkolók kifütyülték, miután a második félidőben csereként pályára lépett. A selejtezőkön csupán egy gólt szerzett (a Horvátország ellen 3–2-re elveszített mérkőzésen november 21-én), Anglia nem jutott ki az Európa-bajnokságra. Ezután majdnem két évig nem szerzett gólt a válogatottban. Góltalansági sorozatát 2009. március 28-án törte meg, mikor Szlovákia ellen eredményes volt, Wayne Rooney-nak pedig gólpasszt adott. Lampard gólja volt az 500. angol válogatott gól, amit a Wembley-ben szereztek. 2009. június 6-án újabb gólt szerzett, ezúttal Kazahsztán ellen egy világbajnoki selejtező mérkőzésen tizenegyesből. Négy nappal később ugyanazon a héten ismét eredményes volt egy vb-selejtezőn, Andorra ellen, akik felett 6–0-s győzelmet könyvelhettek el.